**TEGEVUSARUANNE**

**MTÜ Purila tegevuste kokkuvõte aastal 2021**

**Purila 780 juubeliaasta**

1. **Üleskutse Purilas “Kelle jäljed valgel lumel?” 07.01-07.02.21.** Tõstmaks teadlikkust Purilas liikuvatest loomadest/lindudest kutsusime üles kõiki oma jalutuskäikudel Purilas jälgi pildistama ja iseseisvalt kodus neid tuvastama. Jälgedest tunti ära rebane, jänesed, kitsed, metssead, ilves, hunt, saarmas, nugis, kährik, orav, hiir, kass, koer ja ka näiteks inimene.
2. **LUMEPÄEV, 16. veebruar, Purila külaplatsil**. Osalejaid tuli kokku rohkem, kui eales oodata oskasime. Õhtu oli karge ja tuul puhus nii ebasobivalt just meie katusealusesse. Kuid hoolimata kõigest sellest oli plats täis naeru ja kilkeid päris mitu tundi. MTÜ Purila liikmete poolt ootas kelgutajaid korralikult puhtaks roogitud ja lahtilükatud ning hästi valgustatud külaplats koos suure lõkkeasemega. Õhtusöögiks pakuti hernesuppi ja vastlakukleid koos kohvi ja teega. Kuigi vastlavurri tegemine jäi karge külma tõttu ära ja memmede tegemiseks lumi ei pakkinud, siis pikima liu peale käis korralik võistlus, parimatele olid välja pandud auhinnad. Õhtu jooksul jagati ka auhinnad kätte veebruaris lõppenud üleskutse “Kelle jäljed valgel lumel” osavõtjatele.
3. **04.03.21 MTÜ Purila juhatuse koosolek**
4. **25.03.21** **MTÜ Purila üldkoosolek** Google Meetis
5. **22.04.21 MTÜ Purila üldkoosolek** Google Meetis
6. **23.04.21 Purila 780, JÜRIÖÖ MÄRGUTULED.** 2021 möödub 780 aastat Purila esmamainimisest. Juubeli päris avapauk toimus 23.04, kui külavanem heiskas külaplatsil ilutulestiku saatel lipumasti uue Purila logoga vimpli ning Purilas alustati märgutulede ja õnnesoovide jäädvustamist/kogumist, igaüks oma tule juures. Nimelt kutsus Ajakeskus Wittenstein süütama koduhoovis jüripäeva õhtul märgutuld ja näitama, et Eestimaa küla elab. Purila näitas, et elab ja särab, rohkem kui kunagi varem. Kokku saime 10 uhket märgutuld. Fotoüleskutsena jäädvustasid külaelanikud oma märgutuled ise ning edastasid jagamiseks juubeliõnnesoovid MTÜle. Lisaks sõitis üle Purila ka droon, mis jäädvustas ühe suurepärase video sellest maagilisest õhtust.
7. **Purila TALGUD 15, 01.05.2021.** MTÜ Purila tähistas oma talgute juubelit. Meie külas on talguid peetud täpselt 15 aastat järjest. Kindel otsus talgupäeva pidada tuli külaelanikelt endilt. Igal perel on välja kujunenud oma objektid ning tööd sai juba enne talgupäeva ära jaotatud. Puhtaks said Purila elanike poolt kasutatavate teede ääred, bussipeatus, külaplats, jõeääred, mõisakompleksi hoonete ümbrused ja palju-palju muud tähtsat. Lisaks olid meile suureks abiks meie oma kohalikud firmad. Ühe eriti vajaliku trepi ehituseks andis meile puidumaterjali Purila saekaater Weimar Puit OÜ ja hädavajaliku multši meie külaplatsile saatis koos heade soovidega Autorevol OÜ-Baltic Bark.
8. **22.05.2021 PURILA 780, KODUKÜLA PÄEV JA KAHE SILLA RALLI.** MTÜ Purila tähistas Purila 780 juubelit esimese koduküla päevaga. Tähtsat päeva alustati meeleoluka kahe silla ralliga, mille eesmärk oli tähelepanu juhtida meie jalakäiate silla kehvale olukorrale. Võistlusvette astus 9 fantastilist võistlejat/paatkonda nii omaehitatud andekate ujuvate alustega kui ka tavapärasemate veesõidukitega. Sillarallile pani õla alla Warmeston OÜ. Võistluse rändkarika, signeeritud mõla, võitis isade-laste piraatide võistkond “Jõe hirmud!”, publiku lemmiku auhinna pälvis paatkond „Vitanic“. Külaplatsil ootas kõiki laat, kus oli müügil meie oma külaelanikelt ja sõpradelt kõike head, paremat. Lisaks oli platsil käsitöö töötuba ja liikuv fotostuudio, tehti glitter tatood ja joonistati soovijatest portreesid. Katusealuses tegutses Purila kohvik, menüüs nostalgilised burgerid, käsitööjäätis ja hõrgutised meie oma küla naistelt. Müügilt võis leida ka näiteks kauneid maale. Laada peamiseks ideeks oligi eelkõige tutvustada Purila kohalikke tooteid, tegijaid ja teenusepakkujaid. Reklaamina oli üleval, et tööpäevadel müüb Autorevol OÜ- Baltic Bark kohapeal üksikute kottidega multši ja hakkepuitu ning Purila saekaater Weimar Puit OÜ pakub sae- ja hööveldamisteenuse kõrval veel saematerjali jm.. Suurim atraktsioon laadapäeval oli MTÜ liikmete poolt kokku pandud õnneloos, mille letid tühjenesid meeletu kiirusega. Loosi läks lausa kaks peaauhinda, millest üks oli Rapla Kütteäri poolt välja pandud terve komplekt oma tootevalikus olevatest brikettidest. Eriti menukas oli veel super vahva „kangete ala“. Radezain.ee signeeris kauneid ehteid, letis olid ka menukad Heranails.ee küünekleebised ja Purila logoga eriti vajalikud tooted. Purila MTÜ poolt oli liikmetelt kogutud aastamaksude eest tellitud lastele mängujuht ning abi palusime ka Purilaga seotud käimlarent.ee´lt. Kohapeal oli võimalik ujuda Keila jões ning mõisa allikast väega vett koju kaasa võtta lisaks mängida ka maastikumängu, mille tuul oli õhtuks korralikult ära räsinud. Siiski soosis päeva päikesepaiste ja tagasiside üritusest on olnud rohkem kui positiivne ning osalejad ootavad õhinal järgmist koduküla päeva Purilas. Parimaks üllatuseks oli kingitus Purilale küla ujumiskohas, päris esimene paadisild, ehitatud tublide külameeste poolt.
9. **“Ole valmis Purilas” tasuta koolitus 21.11.21, Purila külaplatsil.** Mida teha, kui elekter kaob või vett ei ole? Mis võiks kodus olemas olla ja kui suured peaks olema varud? Purila elanikel on nüüd suuremad teadmised, sest Purila külaplatsil toimus miinuskraadide ja esimese lumega koolitus **“Ole valmis Purilas”. Koolitusel jagas n**ippe ja näpunäiteid Toomas Tõnisson MTÜ Tsiviilkaitse seltsist ja teemaga haakuvat väga vajalikku äppi “Ole valmis” tutvustas külaelanikele Naiskodukaitse Rapla ringkonnast Nele Pernits. Koolituse maksumuse tasusRapla vald 90% läbi MTÜ Purila sotsiaalvaldkonda esitatud projektitaotluse *ja 10%* omafinantseeringut maksti MTÜ Purila liikmemaksudest.
10. Alates novembrist on Purila elanikele ja külalistele nutitelefoni äpis **Actionbound** igal ajal mängitav **Purila koletuslik maastikumäng.**
11. **Detsembris** liitusime Purilas eriti südamliku üleskutsega [**#Heegeldahead**](https://www.facebook.com/hashtag/heegeldahead?__eep__=6&__cft__%5b0%5d=AZWKmP9jX-SCacxjw0X42mi9Myib-Kim_syZIP5lgeOCW6jivsCQ7qXogYqbWDph2efQPbHMX9AbgAIt6mqPjwAdofUazl1l4oIJhMMm7VMg2SonlqoTLen40kfiAfkMGt8IB4W5BVOVWqm_4dMAdZzGeWk7Y7_nnNFx96M4JwUUcrHk6gFGbtQQqgjUP4zr9jo&__tn__=*NK-R)[**#Enneaegsedlapsed**](https://www.facebook.com/hashtag/enneaegsedlapsed?__eep__=6&__cft__%5b0%5d=AZWKmP9jX-SCacxjw0X42mi9Myib-Kim_syZIP5lgeOCW6jivsCQ7qXogYqbWDph2efQPbHMX9AbgAIt6mqPjwAdofUazl1l4oIJhMMm7VMg2SonlqoTLen40kfiAfkMGt8IB4W5BVOVWqm_4dMAdZzGeWk7Y7_nnNFx96M4JwUUcrHk6gFGbtQQqgjUP4zr9jo&__tn__=*NK-R)**.** Meie küla Margit Tepper õpetas kõik soovijad nobenäpud heegeldama. Paari mõnusa heegeldamisõhtu järel läks jõulude eel Purila poolt enneaegselt sündinud laste poole teele lausa 19 pisikest kaisutajat kallipaid.
12. **2021 aasta võtsime kokku videomeenutusega:** <https://purila.ee/4343-2/>

**MTÜ Purila läbiviidud projektid 2021 aastal:**

1. "Kaks 3x6 telki Purila väliüritusteks" projekt on rahastatud kohaliku omaalgatuse programmist. Mõlema projekti puhul maksti 10% omafinantseeringust MTÜ Purila liikmemaksudest.

**MTÜ Purila oli esindatud 2021 järgnevatel koolitustel/koosviibimistel/üritustel jms:**

\* **24.02.2021 Raplamaa aasta küla valimine.** Purila oli Rapla valla poolt üks nominent.

\***15.08.2021 Röa küla spordi- ja murumängud.** MTÜ Purila võistkonnaga saavutati 3. koht.

\***16.09.2021 Rapla valla külade tänuõhtu**. MTÜ Purila juhatuse poolt olid Purila sädeinimestena nomineeritud Roomet Nuhkat ja Malvi Kapstas

\***Rapla valla üleskutse „Liigun oktoobris“**

\***24.10.2021 Krusensterni jooks.** Parimatele Purila jooksjatele pani MTÜ Purila välja ka auhinnad.

\***30.12.2021 Rapla Valla Külade Ühenduse koosloome õhtu**

MTÜ Purila edastab vajalikku infot liikmetele maililisti kaudu.

Avalik info on nähtav ühenduse hallataval kodulehel [www.purila.ee](http://www.purila.ee)

Ja FB lehel: <https://www.facebook.com/Purila-205635222801736>